BOKS VOER VIR 'N BOER – Boks Voer vir 'n Boer
"Ons bid saam vir Reën"
BOKS VOER VIR 'N BOER
Jy wonder seker waar kom 'n boks voer vir 'n boer vandaan?
Dit is gegrond op die bederfbokse wat vir boervroue gestuur is. Nou draai ons die fokus na die boere. Wat pak jy in 'n boks vir 'n skaapboer wat al vir tot 9 jaar gebuk gaan onder 'n uitmergelende droogte. Hier gee ons vir jou die geleentheid om 'n boer te ondersteun met 'n boks voer.
Hoe koop ek 'n boks?
BOKS VOER VIR 'N BOER is 'n onderneming sonder winsbejag en is geregistreer in terme van Artikel 18A van die Belastingwet wat beteken dat alle donateur-bydraes belastingaftrekbaar is. Ge-ouditeerde state sal deur VZF verskaf word. Sien nuusbrief.
Daar is vier opsies om van te kies. Die Boetieboks, die Pappaboks die Oupaboks en die Menereboks. Rol af na die boere. Kies 'n Boks en kies 'n Boer.
Die proses is gestruktueerd en deursigtig. Shopify hef 2.5% op elke transaksie en 'n maandelikse fooi. BOKSVOERVIRNBOER hef 2.5%. 5% gaan dus vir Administratiewe kostes. U ontvang 'n e-pos as bewys van u inbetaling aan BOKSVOERVIRNBOER, asook die betaling na die boer, asook 'n belasting-sertifikaat.
- 50 kg Lamkruip/Kruipkorrel
- 50kg Skaapafrond
- 50 kg Energie-lek
- 50kg Lamkruip/Kruipkorrel
- 50kg Energielek/Kalaharilek
- 50kg Geelmielies
- 40kg Meester 20
20 SAKKE = 1 Bakkie Vrag
- 4 x 50kg Lamkruip/Kruipkorrel
- 4 x 50kg Skaapafrond
- 4 x 50kg Energielek
- 4 x 50kg Geelmielies
- 4 x 40kg Meester 20
MENERE BOKS - Maatskappyboks
40 SAKKE = 2 Bakkie Vragte
- 8 x 50kg Lamkruip/Kruipkorrel
- 8 x 50kg Skaapafrond
- 8 x 50kg Energielek
- 8 x 50kg Geelmielies
- 8 x 40kg Meester 20
Van 2011 is dit al 9 jaar wat die Boesmanland en Hantam-Karoo in 'n buitengewone droë siklus is.
"Ons kry soms 10mm op 'n strepie van ons grond, dan 5 mm of 3 mm. Ons het 20mm nodig vir die opslag om op te slaan. Daarna is opvolgreën nodig, maar soos wat een ou Oom hier in die Boesmanland gesê het - die ongeluk van die Boesmanland is mos nou dat hy sy opvolgreën heel eerste kry - vroeg in Februarie 2011 het ons goeie reëntjies gekry en die wêreld was nog redelik aan die gang gewees. 2015 was 'n baie moeilike jaar, want ons het toe vir 4 jaar bykans geen reën gehad nie. Februarie 2016 het 'n deel tot 75mm gehad, 'n deel 40mm. Daarna was dit ontsaglik warm en die grassies wat aan die gang gekom het het net so vaal geword en gedood. Van daardie dag af, tot vanaand 20 Mei 2020 het ons nog net 'n strepie reën van 17mm en 11mm gehad. Maar dit is deel van hierdie wêreld. Ons is in 'n siklus. Ons Vader wou seker al vroeër uitkoms gee, maar dit is die natuur wat hier moet voortgaan. As jy hier wil bly moet jy dit so aanvaar."
Volg ons nuusbrief vir opvolginligting.
Vanoggend met dagbreek, toe die blink môrester nog aan die hemel hang, het die Here se genadegawe by ons werf ingekom. Baie, baie dankie. (van 'n boervrou wat voer uit die Boland ontvang het)
'n Boer praat oor die veld. Botterblom, soetgrassie, hongerblom, die wit-en blousporrie, beesduwweltjie, die koolganna, die driedoringblom en dan sê hy "ek moet my verbeelding taamlik gebruik, want ek het dit so lanklaas gesien".
Boer 6 laat weet na die 9 Junie 2020 reen. Ons het 13 mm op Narossies in die Hantam gemeet. Ons dankbaarheid het nie perke nie.
My keel trek toe as ek aan die volgende boere in die Wes-Boesmanland dink. Vir hulle bereidwilligheid om eerste deel te neem. Ons weet wat dit vat om so blootgestel te word en hoop dit skep 'n platform waar baie bakkievragte voer gelaai kan word.
Om BOKSVOERVIRNBOER af te skop, fokus ons op die Wes-en Noord-Boesmanland in die Noord-Kaap. Stuur jou inligting: Naaste kooperasie, lidnommer, 'n foto, eposadres/selnommer, bankbesonderhede en 'n kort storie. Ek hou saam met julle duimvas vir oop harte.
Ewie Louw - 22918 - Boer 1
Ewie en Danelia boer al vir 'n hele paar dekades op die plaas Graafwater naby Loeriesfontein en in die Boesmanland. Ewie se kinders spot altyd en sê hulle wil graag in hulle volgende lewe 'n skaap op hulle pa se plaas wees. Dis vir hom 'n passie om na sy diere te kyk.
Kies 'n Boks
Hannes Lock - 22889 - Boer 2
Hannes (Vaatjie) en Lina Lock is twee legendes in Loeriesfontein. Hannes is al in die sewentig en hulle seun Ockert boer saam met hulle. Gedurig maak hulle grappe en terg mekaar.
Ockert Lock - 32811 - Boer 3
Ockert is Hannes Lock se oudste kind en boer saam met hulle. Hy is 'n terggees, ek hoor hoe hy nou die dag vertel dat jy sommer haaswakker moet wees om te kyk dat sy pa nie sy lammers vaslê nie.
Abri Nel - 22983 - Boer 4
Abri en Alida en hulle 2 tienerkinders boer ook in die distrik. In die week werk Alida as sekretaresse by ons privaatskooltjie en Abri bly op die plaas om alleen na hulle skape om te sien. Toe ek vir Alida 'n foto van Abri gevra het, het sy geantwoord "Tannie ons gee nie meer ons veldskape voer nie, want ons kan nie meer nie"
Anton Nel - 39583 - Boer 5
Anton en Sylvia Nel het 'n WONDERLIKE en verstommende getuienis om te deel. Ek wens so dat elkeen van julle dit kan hoor! Hulle is so geliefd in ons gemeenskap. Ons plaas later iets hiervan in die Nuusbrief.
Klaas Schade - 701711 - Boer 6
Klaas en Glodine Schade is twee gebore Namakwalanders. Klaas se speedometer loop al aan die hoe kant van sewentig, tog het hierdie allesvernietigende droogte tot gevolg dat hulle nie vir 'n oomblik aan uitspan kan dink nie. Dit is altyd lekker om hulle in die dorp raak te loop. Klaas se reaksie toe ek vir hom 'n foto vra van hom by sy skape was "kan ek nie een gee van '80 se droogte nie, toe was ek darem nog mooier"
Wilhelm Schade -23301- Boer 7
Wilhelm is Klaas en Gloudine se seunskind. Dit is klein Ben wat saam met Wilhelm kniël. Die knapie het die gewoonte om vir Liewe Jesus dankie te sê vir die reën en hulle het nie die hart om vir hom te sê dit het nog nie gereën nie!
Petri Nel - 702891 - Boer 8
Petrie en Rolene Nel boer op die plaas Kromaag in die Boesmanland. Hulle is die tipiese Boesmanlandgesinnetjie. Pa, Ma, boetie en sussie. Behalwe vir die uitmergelende droogte het Rolene borskander gehad en Petrie se gesondheid was ook nie goed nie. Toe ek vir hom 'n foto van homself by sy skape vra, het hy so 'n bietjie gedink en gesê "Ek het nou nie so 'n foto van myself nie, maar ek het 'n hele paar van waar ek in die hospitaal lê. Kan hulle nie ook werk nie?"
Johan Nel - 37844 - Boer 9
Johan en Isabella boer ook onder uitdagende omstandighede. Sy het verlede jaar 'n breinoperasie gehad wat vir hulle finansieël baie swaar was. Isabella sien ook om na haar volwasse broer wat versorging nodig het. Op die foto is Johan besig om van sy aanteelooie te groet voordat hy hulle bemark.
Floors Brand - 702955 - Boer 10
Floors boer al langer in die Boesmanland as wat die Israelite in die woestyn rondgeswerf het. Hy lewe na aan sy Skepper en het ondervind dat God sorg. Floors en Retha behou 'n ongelooflike sin vir humor deur die swaarste tye. 'n Mens wil net heeltyd by hulle wees.
Dirkie Kotze - 22982 - Boer 11
Ek boer al die afgelope 27 jaar op die plaas Driehoek in die Gamoep omgewing. Ek is getroud met Toekie. Ons het 3 dogters. Die oudste dogter en my skoonseun boer saam met my. Ons gee die afgelope 8 jaar al voer. Ek moes ook 2 jaar terug, toe ons dink dit kan net nie slegter, deur n groot hart-operasie gaan. Al rede hoekom ek nog aangaan, is omdat ek voel die Here het my 'n 2de kans gegee, asook my gesin se liefde vir die diere en dat dit nooit een dag vir hul te veel is om teen 'n hamermeul of voermenger te staan nie. Saam met ons is Arrie Klaase.
Jasper Maass - 703171 - Boer 12
Ek boer 19 jaar op Struis-en-Bult naby Aggeneys. Ons het geen wintersgrond nie. Ek en Elmien is 18 jaar getroud. Ons het twee kinders, Hanco,14 en Nelmari,10. In hulle leeftyd het hulle nog nie noemenswaardige reen gesien nie. Hermanus, saam met my op die foto, is 'n regte staatmaker. Ons werk die afgelope 10 jaar saam. Ons is al vir 9 jaar in die uitmergelende droogte,wat bykans als van ons kom vat het. Ons geld, ons lag en ons menswees. Baie dae voel ons dat alles net te veel raak, maar ons bly net vashou aan ons geloof. Hierdie lam-seisoen kon ek net 180 ooie dragtig kry. Baie dankie.
BAIE DANKIE VIR JOU ONDERSTEUNING
Ek is Elria Steinberg, die opgewonde siel agter die BOKS VOER VIR 'N BOER winkel. Kontak my asseblief by boksvoervirnboer@gmail.com
Ek is ook 'n boervrou en volg die pad van boere in die Noord-Kaap met geloof dat die droogte-siklus sal breek en dat die veld sal opstaan en dat hulle vertroue in God beantwoord sal word.